આજે ત્રેપનમા ગુજરાત રાજ્ય સ્થાપના દિને રાજ્યના ઉદ્ઘાટન સમારંભમાં આશીર્વચન આપનાર પૂજ્ય રવિશંકર મહારાજના સ્મરણ સાથે નવલકથાકાર અશ્વિની ભટ્ટ પણ યાદ આવ્યા. શા માટે? 1980 પછીના દિવસોમાં તબિયત કથળતી ત્યારે વી.એસ. હોસ્પિટલમાં સારવાર માટે આવતા મહારાજ પ્રીતમનગર અખાડાના એક રૂમમાં રહેતા અને નજીકમાં રહેતા અશ્વિનીભાઈ મહારાજને નિયમિત મળવા જતા. અશ્વિનીભાઈ તેમની સાથે વાતો કરતા એવું કહેવાની જરૂર ખરી? શું કહેતા મહારાજ એમને? “તું હજારો માણસનું ભલું કરી શકીશ એ વાત ભૂલી જજે. એ શક્ય નથી. જીવનમાં કોઈ એક માણસને મદદરૂપ થઈ તેની જિંદગી સુધારજે. તેના આશીર્વાદ મળશે.” મહારાજ...આપને જાણીને આનંદ થશે કે અશ્વિની ભટ્ટ આપની સલાહને અનુસર્યા છે. સમાજના સાવ છેવાડાના કહેવાય એવા એક નહીં, ચાર – પાંચ યુવાનોને તેઓ મદદરૂપ થયા છે.